*Kiss Ottó*

**Apa autót vesz**

Apa autót vesz,

mindennap másikat,

ezt veszem meg,

mutatja apa,

ha sétálunk az utcán,

nem is, inkább ezt,

csak pirosban,

hogy anya is szeresse,

és ötajtósat,

annak jó nagy a csomagtere,

beleférnek a hátizsákok,

és nyáron elmehetünk vele

az óceánig

vagy a tengerig,

de inkább a Balatonra,

mondja ilyenkor apa,

csak az a baj,

hogy pont ez a típus

elég sokat fogaszt,

nem baj,

legyint ilyenkor anya,

holnap majd úgyis

veszünk másikat.